Document ID: 32013D0676

PROVEDBENA ODLUKA VIJEĆA
od 15. studenoga 2013.
kojom se Rumunjskoj odobrava nastavak primjene posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost
(2013/676/EU)
VIJEĆE EUROPSKE UNIJE,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
uzimajući u obzir prijedlog Europske komisije,
budući da:
(1)
Pismom evidentiranim u Glavnom tajništvu Komisije 13. ožujka 2013. Rumunjska je zatražila odobrenje produljenja posebne mjere odstupanja od članka 193. Direktive 2006/112/EZ u vezi s isporukama proizvoda od drva.
(2)
U skladu s člankom 395. stavkom 2. drugim podstavkom Direktive 2006/112/EZ Komisija je pismom od 17. lipnja 2013. obavijestila druge države članice o zahtjevu Rumunjske. Pismom od 18. lipnja 2013. Komisija je obavijestila Rumunjsku da ima sve informacije koje smatra potrebnima za procjenu zahtjeva.
(3)
Člankom 193. Direktive 2006/112/EZ određuje se da je porezni obveznik koji obavlja isporuku robe ili usluga u pravilu dužan plaćati porez na dodanu vrijednost (PDV) poreznim tijelima.
(4)
Provedbenom odlukom Vijeća 2010/583/EU (2) Rumunjskoj je odobrena primjena mjere odstupanja u skladu s člankom 395. Direktive 2006/112/EZ kako bi se primatelja odredilo kao osobu koja je odgovorna za plaćanje PDV-a u slučaju isporuka proizvoda od drva od strane poreznih obveznika.
(5)
Prije ranijeg odobrenja primjene obrnute porezne obveze na isporuke drva Rumunjska je imala problema na tržištu građevnog drva zbog prirode tog tržišta i poduzeća koja na njemu posluju. U tom sektoru postoji puno malih poduzeća koja su rumunjska tijela teško kontrolirala. Određenje primatelja kao osobe koja je odgovorna za plaćanje PDV-a je, prema rumunjskim tijelima, spriječilo utaju i izbjegavanje poreza u tom sektoru te stoga ostaje opravdano.
(6)
Mjera je proporcionalna ciljevima koji se žele postići s obzirom na to da nije namijenjena za općenitu primjenu, nego samo na vrlo specifične djelatnosti u sektoru koji izaziva znatne probleme u vezi s utajom ili izbjegavanjem poreza.
(7)
Ta mjera, po mišljenju Komisije, ne bi trebala imati nikakvih negativnih učinaka na sprečavanje prijevare na razini maloprodaje ili u drugim sektorima ili drugim državama članicama.
(8)
Odobrenje bi trebalo biti vremenski ograničeno do 31. prosinca 2016.
(9)
Ako bi Rumunjska zatražila dodatno produljenje za razdoblje nakon 2016., trebala bi Komisiji zajedno sa zahtjevom za produljenje podnijeti izvješće najkasnije 1. travnja 2016. Na temelju iskustva stečenog do tog datuma trebalo bi ocijeniti je li odstupanje i dalje opravdano.
(10)
Odstupanje nema negativnih učinaka na vlastita sredstva Unije koja proizlaze iz PDV-a,
DONIJELO JE OVU ODLUKU:
Članak 1.
Odstupajući od članka 193. Direktive 2006/112/EZ, Rumunjskoj se do 31. prosinca 2016. odobrava određivanje poreznog obveznika kojem se isporučuju roba ili usluge iz članka 2. ove Odluke kao osobe koja je odgovorna za plaćanje poreza.
Članak 2.
Odstupanje predviđeno u članku 1. primjenjuje se na isporuke proizvoda od drva od strane poreznih obveznika koje uključuju neposječeno građevno drvo, okruglo ili rascijepljeno radno drvo, drvo za ogrjev, proizvode od građevnog drva te drva s četvrtastim rubovima ili glodanog drva i neobrađenog drva, obrađenog ili poluprerađenog drva.
Članak 3.
Svaki zahtjev za produljenje mjere predviđene ovom Odlukom podnosi se Komisiji najkasnije 1. travnja 2016., zajedno s izvješćem koje uključuje ocjenu učinkovitosti te mjere i ocjenu rizika od prijevare u sektoru drva.
Članak 4.
Ova je Odluka upućena Rumunjskoj.
Sastavljeno u Bruxellesu 15. studenoga 2013.

Labels: 2
11
1
3
18
15